**Referat fra møte i AU**

Tid: 21.06.2017 kl. 15 - 18

Sted: Østre strandgate 1, Kristiansand

Til stede fra AU: Bjørn Ropstad, Gro Anita Mykjaaland, Per Kristian Lunden, Robert Cornels Nordli og Margrethe Handeland (1. vara)

Forfall: Lena Kloster, Unni Nilsen Husøy og Harald Furre

Gjester i møte: Jan Dukene, Lars Erik Torjussen, Leif Atle Beisland, Jill Akselsen, Ann-Kari Heier, Roy Mersland (rådgiver) og Nicolay Homme (rådgiver)

Referat: Rune Røiseland (sekretariat)

**SAKER I MØTET**

1. Status i forarbeid før mulige samtaler mellom Agdereierne og eierkommunene i Skagerak Energi

2. Arbeid med Agdereiernes eierskapsmelding

3. Eventuelt

**Kort oppsummering av møte**

1. Arbeidsutvalget forbereder en prosess der hensikten er å kartlegge hvilke synergier og muligheter som finnes i en eventuell fusjon mellom Agder Energi og Skagerak Energi, og hvordan en slik fusjon eventuelt ville kunne gjennomføres.

Statkraft tok ved årsskifte 2016/17 initiativ til fusjonssamtaler mellom AE og Skagerak Energi gjennom å varsle at selskapet så for seg å trekke seg ut av de to naboeselskapene. Forutsetningen var at de kommunale eierne på Agder og i Grenland kom fram til at dette ville gi nye muligheter og være riktig både for selskapene og kommunene.

Agdereierne gav arbeidsutvalget mandat til å innlede en slik sonderingsprosess, mens eierkommunene i Grenland hadde behov for å avklare grunnlaget for slike samtaler før dette kunne gjøres. Porsgrunn kommune har siden vedtatt en eierskapsmelding som åpner for å samtale med Agdereierne mens Skien kommune og Bamle kommune vil trenge noe mer tid for å avklare tilsvarende.

Inn til det er grunnlag for en organisert prosess avventer AU et mer systematisk arbeid, samtidig som tankearbeidet og forberedelser har startet. Så fort det foreligger avklarte mandater i Grenland vil det bli nedsatt en arbeidsgruppe der representanter for de tre Skagerakeierne inviteres til samtaler med representanter for Agdereierne. En slik gruppe vil kunne hente ut relevant informasjon og beregninger fra selskapene og etter behov knytte til seg spisskompetente rådgivere på sentrale områder. Dette skjer sannsynligvis litt ut på høsten 2017.

2. Agdereierne har siden 2016 arbeidet med en ny eierskapsmelding. Prosessen startet med en kartlegging av synspunkter og muligheter til å gi innspill til arbeidet gjennom en spørreundersøkelse høsten 2016. Siden er sentrale temaer diskutert og belyst gjennom eiermøter i 2017 og til AU 21.06 var essensen av diskusjonene formulert inn i et første utkast til ny melding. Utkastet var distribuert til AU i forkant av møte, og ble systematisk gjennomgått og kommentert.

Sekretariatet noterte fortløpende innspill og diskusjonene i møte, men overordnet var det enighet om følgende:

* Språket skal så langt det er mulig være enkelt og allment forståelig slik at meldingen gjøres mest mulig tilgjengelig
* eierskapsmeldingen skal signalisere kommunenes rammebetingelser og ambisjoner for selskapet, og disse kan på enkelte områder delvis tenkes å stå i motsetningsforhold. Tanken er da at styret og selskapet selv i sitt arbeid har oppgaven med å balansere ut de ulike forholdene i praksis
* meldingen skal ikke gå inn i detaljer men gi overordnede føringer. Der det er ønskelig med eksemplifiseringer kan det vurderes om slike skal legges inn i neste revisjon av ”Veilederen til Aktivt Eierskap” i stede for i eierskapsmeldingen
* Agder Energi og Statkraft skal få anledning til å uttale seg om innholdet før meldingen endelig vedtas
* AU ønsker gjennom en innledning på meldingen å tydeliggjøre det historiske eierskapet samtidig som det løftes et visjonært blikk for Agder Energi som en viktig del av den nødvendige grønne omstillingen i Norge og Europa

Neste versjon av meldingen vil bli utarbeidet innen neste møte i AU, og vil deretter etter planen blir distribuert til kommunene for lokale diskusjoner i etterkant av Stortingsvalget. AU ønsker videre at kommunene i god tid før eiermøte i november melder tilbake innspill og kommentarer.

3. Eventuelt

Høstens eiermøte planlegges fredag 3. November 2017. Møte vurderes denne gangen lagt til Aust-Agder.

Neste møte i AU: 21. August kl. 09 – 15

Ref.

Rune Røiseland Bjørn Ropstad

Kristiansand, 23.06.2017